## Uredba o standardima kakvoće mora na morskim plažama

### NN 33/1996 (30.4.1996.), Uredba o standardima kakvoće mora na morskim plažama

# VLADA REPUBLIKE HRVATSKE

Na temelju članka 23. stavka 3. Zakona o zaštiti okoliša
(»Narodne novine«, broj 82/94) Vlada Republike Hrvatske
je na sjednici održanoj 25. travnja 1996. godine donijela

## UREDBU

### O STANDARDIMA KAKVOĆE MORA NA MORSKIM PLAŽAMA

Članak 1.

Ovom se Uredbom određuju standardi kakvoće mora na morskim
plažama i kontrola mora na morskim plažama za vrijeme
sezone kupanja.

Članak 2.

Morska plaža je uređena plaža ili prirodna plaža.

Područje obale i mora koje se smatra uređenom morskom
plažom odnosno prirodnom morskom plažom određuje
nadležno tijelo, sukladno uvjetima određenim posebnim
propisima.

Članak 3.

Sezona kupanja na morskim plažama je razdoblje od 15. svibnja
do 30. rujna, ako ovisno o vremenskim prilikama i mjesnim običajima
predstavničko tijelo jedinice lokalne samouprave ne odluči
da sezona kupanja traje duže.

Kontrola kakvoće mora na morskim plažama obavlja se
od 1. svibnja do kraja sezone kupanja.

Poslove kontrole kakvoće mora na morskim plažama obavlja
pravna osoba kojoj taj posao povjeri županijska skupština.

Članak 4.

Uzorci mora na morskim plažama uzimaju se najmanje svakih
15 dana. U slučaju iznenadnog onečišćenja
mora uzorci se uzimaju odmah.

Uzorci mora na morskim plažama ne smiju se uzimati za vrijeme
jake kiše, jakog vjetra ili velikih valova.

Članak 5.

Točke uzimanja uzoraka mora na morskoj plaži određuju
se:

- na pješčanoj ili šljunkovitoj plaži po
jedna točka na svakih 100 m dužine,

- na ostalim plažama po jedna točka na svakih 200
m dužine,

- na ušću vodotoka u more, priobalnog izvora i vrulja
po jedna točka.

Na pješčanoj i šljunkovitoj morskoj plaži
uzorci se uzimaju na mjestima gdje dubina mora iznosi 100-120
cm.

Na ostalim morskim plažama (kamene obale, hridi i dr.) uzorci
se uzimaju na udaljenosti od 5 metara od obale.

Uzorci mora se uzimaju i na mjestima gdje je najviša prosječna
dnevna gustoća kupača.

Članak 6.

Uzorci mora za analizu se uzimaju u sterilne bočice 30-35
cm ispod površine mora.

Uzorci se uzimaju na način koji je uobičajen za
uzimanje uzoraka površinske vode.

Prijenos uzoraka do laboratorija, te ispitivanje uzoraka obavlja
se prema uobičajenim metodama za ispitivanje mora. Uzorci
se moraju obraditi u roku od 6 sati od trenutka uzimanja uzoraka.

Kakvoća mora na morskim plažama se utvrđuje primjenom
graničnih vrijednosti određenih u Tablici P-1.

Članak 7.

Kakvoća mora na morskoj plaži se utvrđuje i opažanjem,
kako je to određeno u Tablici P-2.

Za svaku točku uzorkovanja prema Tablici P-2 mora se navesti:

1. mjesto i naziv morske plaže;

2. oznaka stalne točke uzimanja uzorka;

3. datum uzimanja uzorka;

4. sat uzimanja uzorka;

5. meteorološke uvjete;

6. vizualni pregled mora.

Članak 8.

Ako uzorak mora ne odgovara utvrđenoj graničnoj vrijednosti
u Tablici P-1, mora se odmah odrediti izvor onečišćenja
i uzeti određeni broj dodatnih uzoraka ovisno o mjestu i vrsti
onečišćenja.

Članak 9.

More na morskoj plaži udovoljava propisanom standardu kakvoće
ako bakteriološke vrijednosti (ukupni koliformi, fekalni
koliformi i fekalni streptokoki) ne prelaze granične vrijednosti
određene u Tablici P-1.

Podaci o kakvoći mora na morskoj plaži moraju se istaknuti
na vidnom mjestu.

Članak 10.

More na morskoj plaži ne odgovara propisanom standardu kakvoće
ako više od 20% analiziranih uzoraka prelazi granične
vrijednosti određene Tablicom P-1 i ako kod uzoraka koji ne
odgovaraju utvrđenim vrijednostima, numerička vrijednost
bakterioloških određivanja prelazi utvrđene vrijednosti
za više od 100%.

Zabranjeno je kupanje na morskoj plaži na kojoj more ne odgovara
propisanom standardu kakvoće iz stavka 1. ovoga članka.
U slučaju iz ovog članka na morskoj plaži se
mora postaviti ploča na kojoj je ispisano »Zabranjeno
kupanje«.

Članak 11.

Pravna osoba ovlaštena za utvrđivanje kakvoće mora
na morskim plažama dostavlja izvješće o kakvoći
mora županijskom uredu nadležnom za poslove zaštite
okoliša u roku od 7 dana od dana utvrđene kakvoće
i konačno izvješće odmah nakon 30. rujna, odnosno
prestanka sezone kupanja tekuće godine.

Županijski ured nadležan za poslove zaštite okoliša
podatke o kakvoći mora dostavlja Državnoj upravi za
zaštitu okoliša.

Članak 12.

O kakvoći mora na morskoj plaži ovlaštena pravna
osoba za utvrđivanje kakvoće mora na morskoj plaži
i Državna uprava za zaštitu okoliša obavještavaju
građane putem sredstava javnog informiranja.

U slučaju onečišćenja mora na morskoj
plaži, pravna osoba ovlaštena za utvđivanje kakvoće
mora dužna je odmah obavijestiti javnost, neposredno ili
preko nadležnih tijela županije.

Članak 13.

Morska plaža ucrtava se na kartu tako da na karti bude jasno
ucrtano:

- granica morske plaže;

- ispust i količina otpadne vode (Q dnevni);

- podmorski ispusti s naznakom profila, dužine te dubine
mora na ispustu;

- uređaj za pročišćavanje otpadnih voda
s oznakom vrste uređaja;

- priobalni izvori, vrulje, dotoci slatkih voda i dotoci bujičnih
voda;

- točke (geografske širine i dužine) uzimanja
uzoraka koje se određuju na osnovi prirodnih osobina, izgrađenosti
obale, načina ispuštanja otpadnih voda i namjeni obale.

Za područje općine odnosno grada, kartografski prikazi
se izrađuju na hrvatskoj osnovnoj karti mjerila 1:5000 i topografskoj
karti ili pomorskoj karti mjerila 1:25000.

Za područje županije kartografski se prikazi izrađuju
na pomorskoj karti mjerila 1:100000.

Članak 14.

Kontrolu kakvoće mora na morskoj plaži prema odredbama
ove Uredbe i izradu karata iz članka 13. ove Uredbe osigurava
županijska skupština.

Sredstva za kontrolu kakvoće mora na morskoj plaži
i izradu karata iz članka 13. ove Uredbe se osiguravaju
sukladno Pomorskom zakoniku i drugim zakonima.

Članak 15.

Za prekršaj kaznit će se pravna osoba iz članka
3. stavka 3. u iznosu od 3.000 do 5.000 kuna:

- ako točke uzimanja uzoraka mora ne određuje prema
članku 5.;

- ako kakvoću mora ne utvrdi primjenom graničnih
vrijednosti određenih u Tablici P-1 (članak 6);

- ako kakvoću mora ne odredi opažanjem prema Tablici
P-2 (članak 7.);

- ako u slučaju onečišćenja mora ne obavijesti
javnost (članak 12. stavak 2.).

Za prekršaj iz stavka 1. kaznit će se u iznosu od 1.000
do 3.000 kuna i odgovorna osoba u pravnoj osobi.

Članak 16.

Tablica P-1 i Tablica P-2 s odgovarajućim sadržajem
otiskana je uz ovu Uredbu i čini njen sastavni dio.

Članak 17.

Ova Uredba stupa na snagu osmog dana od dana objave u »Narodnim
novinama«.

Klasa: 351-01/96-02/11
Urbroj: 5030105-96-1
Zagreb, 25. travnja 1996.

Potpredsjednica
**dr. Ljerka Mintas Hodak,** v. r.

![](dodatni/364691.gif)

![](dodatni/364692.gif)

Uredba, NN 33/1996-680